
O Volapükaflens valöpo! 


Ün setul yela at ,Hermann Philipps’: cifal < enotükom bevüz 
resodo medü Volapükagrup di Facebook’ fonäti vemo nitediki. 
Epenom dö atos sökölosi: 


Bü yels anik egetob buki fa hiel Gunther Hotz: Volapükan 
vemo gudik. llautom oni Deutänapüko as namapenäd. Edepe- 
nob buki at, dat kanoyöv reidön oni gudikumo. Buk hiela Gun- 
ther Hotz — tiädü: ,Volapük - Einführung in eine faszinierende 
Sprache’ — ninädon plänis gudik e nitedikis tefü pük obsik, ye 
älabom tikamagotis lönik dö „menods” Volapüka. Kludo mutoy 
reidön prüdiko oni. 

Leno dalolsös gebön oni as sam Volapüka verätik. 

Juitolsös reidi! 


(I logolsös padi: ‚https://www. facebook.com/groups/vola 
pukalised/permalink/10 158894222625129!) 


Lölöfiko baicedob ko vöds at. El Gunther Hotz eplöpom ad 
vestigön bukis leseledik mödik, sekü kelos vobot omik moükon 
pölacedis pöpedik anik tefü pük obsik. Leigüpo lebuk ot i jonüz 
lon, das utan, kel plägon Volapüki nesekidiko de Volapükanef 
retik, äs hikleudan u härmit in leziöðb soalaseatik, ai klienon ad 
votükön boso pükasiti ma kösöms oka u ma tikamagots nenz 
doto tikaviks, ab löniks. Klu levüdob valanis noe ad reidön dö 
Volapük (Deutänapüko u me pük alseimik votik), abi reidön 
e spodön Volapüko, dat pük at obleibonös lifön. 


Gudikünosi valanes vipöl redakan: paruik SAJEN E 

FABS DÖ NIMS (2). 
Fa Evgeny Khvalkov’, stabü lölet dö , Reynard’: renar; 
ini Volapük petradutöl fa ,Daniil Morozov’. 


Seimna tigrid ädofalom ini sep dibik. Tio äblümom ad leditön de 
lif oka, ab feilan äbeigolom. 
„O men gudik!” tigrid älebegom, „seramenolöd obi isao!” 

„Ab if useramenob oli”, feilan äsagom, „tän ga olufidol obi 

„Nö!” tigrid ävokädom. ,„Pö dinäds nonik! Yulob ole nämätü 
gods valik tigridas!” 

Tigrid iyulom me yul mu jeikik, das no öfidom mani, ed utan 
ädonükom ini sep blögi gretik. Tigrid äxänom plödio se sep, älogez 
dom mani ed ädeläkom raviäliko lipis oka. 

„Ya dü dels tel äfidob nosi”, tigrid äsagom, „ed ekö! zib it pro 
koled ekömon lü ob.” 

„Ab ga eyulol me yul mu jeikik!” man ävokädom däspero. 


„Ab vemo efaemikob”, tigrid ämurom, „kludo yul et no 
pademonös!” 


„Otuvobsös seimani ad cödön obis!” feilan äsagom. 

E so äjenos, das hirenar äbeirönom nilo. 

„O redaskinikan!” feilan älebegom, „cödolöd feiti vü ob e tigrid!” 

Ed äkonom renare valikosi. Renar äkratom po lil oka me pöz- 
dalög. 

„E lio üfo tigrid äkanom-li dofalön ini sep?” äsäkom. ,„Feilan no 
lugom-li? Jenöfo äseramenom-li tigridi se sep ed äsäditretükom-li 
omi de deadamariskäd, bi ikoedom yulön omi me yul mu jeikik?” 

Tigrid e man ästebedoms nenmufo. 

„Okanob gevön cödeti fifümik, no büä ulogob, vio atos jenöfo 
ejenon”, renar änotädom ko nämät. „Tigrid dönu obunomös ini sep, 
se kel man eseramenom omi!” 

Tigrid vifädo äbunom ge ini sep. 

„Nu”, renar äsagom, „bofikans: e man, e tigrid < stadoms in 
dinäds leigosoik, äsä büikumo. Ol: o men! if uvilolöv dönu savön 

tigridi, ukredölo yuli oma, olabol gitodi ad dunön osi. Ed if nekre- 
dolöv tigridi, tän labol gitodi ad no dunön osi. Dunolös alseimi ma 
visedäl olik!” 


Renar äfänülom balna göbi oka ed ämorönom. Man danöfik 
ägekömom lomio ed äkonom jenotemi at jimatane e ciles okikes. 
E kis tefon-li tigridi? E tigrid ba bleibom seadön jünu in sep at, if no 
edeadomöv. m 

KADAM MU KAOTIK VOLAPUKA (fin). 
Fa „Daniil Morozov’. 

KADÄM NESEKIDIK CIFAMÜ DILEKAN. Ün prilul ela 1889 Kerckhoffs’ 
äjinom steifön ad zepön steifädanis kadämik ma lised fa ,Schleyer’. Ekö! 
pösods tefik, kels pämäniotons in penäds dilekana: a) Henri Rubino 
de Barazia (Fransän; säcäl: 1890, 7⁄5 20); ä) Alexander S. Harvey (Ling- 
län, säcäl: 1892, 3% 1); b) Paul Plum (Danän; pla el Åen (Aaen), kel ilü- 
vom Danäni); e} G. Krause (Linglän; daväl no pizepon). Du Schleyer’ äblei- 
bom pianiko votükön pösodefi kadäma, ,Kerckhoffs’ jü mayul yela 1889" 
(nog bü kongred bevünetik di ,Paris’) äkoedom jenön daväli kadämalas 
nulik 13 (bo tefü atos slopans fiedik ela Schleyer äpenoms, das dilekan 
kadäma ifulükom kadämi me meugakompenans okik ed igo ivedükon-la 
kadämi slafiani oka). Ekö! pösods tefik: c) Vincenzo Amoretti (Litaliyän, 
Turin’; säcäl: 1890, 12", 14); d) Prof. J. Hanno Deiler (Tats pebalöl 
Lamerikäna, ,New Orleans’; säcäl: 1890, 7% 20); e) Dr. Thaddeus Devidé 
(Lösterän, ,Wien’; säcäl: 1892, 4", 25); f) Prof. Jesus Diaz de Leon 
(Mäxikän, ,Aguascalientes’; säcäl: 1892, 3", 1); g) Prof. Dr. Siegfried 
Lederer (Lösterän, ,Wien’; säcäl: 1892, 4", 25); h) Auguste Morel 
(Fransän, ,Le Creusoť; säcäl: 1895, 5u 29); i) Prof. C. Moutonnier (Tats 
pebalöl Lamerikäna, ,Chicago’; säcäl: 1892, gu 1); j) W. Pflẹlaumer 
(Deutän, ‚Halle a. Saale’; t1890, ab 6); k) Dr. J. E. Weiss (Deutän, 
München’; säcäl: 1890, 7. 20); I) Prof. Dr. O. Knuth (Deutän, Steglitz’, 
nu dil ela ,„Berlin’; pla el Fieweger; säcäl: 1893, 6"! 19); m) Friedrich 
Krüger (Deutän, ,Hamburg’; pla el Schnepper; säcäl: 1894, 11", 12); 
n) Prof. Nicolas de Ugarte (Spanyän, ,Guadalajara’; pla el Iparraguirre 
ideadöl; säcäl: 1894, 10", 1); o) Dr. med. M. W. Wood (Tats pebalöl 
Lamerikäna, ,Fort Randall’, ,Dakota’; poso „Jefferson Barracks’, Missouri’). 

Pos Volapükakongred kilid ün tobul yela 1889" dilekan äzepom 
kadämalis sököl: ö) George Day (Linglän, , London’; säcäl: 1892, gu 1); 
p) Pál de Madarassy (Macarän, „Budapest; säcäl: 1892, 3"! 1). So timü 
Volapükakongred kilid ma dilekan kadäm äbinädon me limans sököl: 
l. Cifef: 1) Schleyer (cifal), 2) Kerckhoffs (dilekan, FRANSÄN), 3) von Ryls- 
ki (vidilekan, LÖSTERÄN), 4) Guigues (sekretan, FRANSÄN); Il. Kadämals 
votik: 5) Heyligers [BELGÄN], 6) da Silva Teixeira [PORTUGÄN], 7) Plum 
[DANÄN], 8) Kniele, 9) Knuth, 10) Krüger, 11) Pflaumer, 12) Weiss 
[DEUTÄN], 13) de Barazia, 14) Morel [FRANSÄN], 15) Devidé, 16) Lede- 
rer, 17) Obhlidal [LÖSTERÄN], 18) Diaz de Leon [MÄXIKÄN], 19) Winkler 
[NEDÄN], 20) Harvey, 21) Holden [LINGLÄN], 22) Hanno Deiler, 23) Mou- 
tonnier, 24) Sprague, 25) Wood [TATS PEBALÖL LAMERIKÄNAJ, 26) Li- 
cherdopol [RUMÄN], 27) Harrison, 28) Rosenberger [RUSÄN], 
29) de Ugarte, 30) de Zubiria [SPANYÄN], 31) Bernhaupt [SÜRIYÄN], 
32) Runström [SVEDÄN], 33) Actis, 34) Amoretti, 35) Ferretti [LITA+- 
LIYÄN]. 

KLuDOoD. Jenöfots löpik tefü jäf kadäma balid jonülons, das nek 
mastalas ettimik Volapüka äbitom ritiko. Balflano el Schleyer äsümom 
ad cögamastal, kel pö mätapled pro titul mätamastana volik anna 
äkoedom-la falön cögaboedi e jutön piädis äl flans valik. Votaflano 
el Kerckhoffs i no äsötom bü zep statudas fifümik jenükön daväli bo lafa 
kadämalas, dat votükams calöfik pükasita di ‚Schleyer pölasumons-la 
fasilikumo. Leigüpo dilekan ädunom verätiko, das ästeifülom ad vedüz- 
kön kadämi nogani vero nesekidiki de datuval (ma sam kadämas nolavik 
mödik, limans kelas kanons bejäfön säkädis bai gitods calöfik oka). 

Alo binos bisarik, das ,Schleyer’ ästidom kadämi, kel äninädon 
pösodis votükamiälik mödik ut, kels ya bü tim seimik ilofädons notidiko 
feafomami Volapüka (as sams: els ,Kerckhoffs’, ,Iparraguirre’, ...). Duna- 
kodis kinik el Schleyer älabom-li? Niludob, das ätefons mubalido nä- 
mäti. Sis prim Volapükamufa datuval ästeifom ad datikön püki, kel no 
öläson ön bos leigodü natapüks sevädikün. Gönü nämät vemikum 
kadäm vo äbinonöv zesüdik: dub daved kadäma lönik Volapük äreafon 
ini ked cädik bal ko Fransänaz, Spanyänaz, Svedänaz, ... Rusänapük. Zuo 
medü noganükam kadäma el Schleyer ba ädesinom ad daküpedön ed 
ad tadunön Volapükanis votükamiälik famik. Ye büoneletamed at eklü- 
lädon binön vanik. m 


PLIN SMALIK. 
Kapit: 15 (dil 1%). 


Planet mälid äbinon degna veitikum, ka ut büik. Päbelödon fa 
söl bäldik, kel älautom bukis gianagretik. 


Kad 


„O! ekö! vestigatävan elükömom!” ävokädom, posä iküpom 
plini smalik. 

Plin smalik iseidom oki sui tab ed anna inatemom dibätiko. 
Kiolunüpo ya ätävom! 

„Kiöpao ekömol-li?” söl bäldik äsagom ome. 

„Kis buk bigik at binon-li?” plin smalik äsagom. „Kisi dunol-li is?” 

„Binob taledavan”, söl bäldik äsagom. 

„Kis binon-li taledavan?” 

„Binon nolavan, kel sevon, kiöpo topons mels, flumeds, zifs, 
bels e däsärts.” 


„Atos binon mu nitedik”, plin smalik äsagom. „Ekö! fino jäfüd 
voik!” E vifiko äzilogedom, vestigölo planeti taledavana. No nog 
ilogom föro planeti so graviki. 

„Planet olik binon mu jönik. Dabinons-li is seans?” 
„No kanob sevön osi”, taledavan äsagom. 
„Ag!” (Plin smalik isäspetikom.) „E bels-li?” 
„No kanob sevön osi”, taledavan äsagom. 
„E zifs-li? flumeds-li? däsärts-li?” 
„No kanob sevön id osi”, taledavan äsagom. 
„Ol ga binol taledavan! Vo-li?” 


„Binos kuratik”, taledavan äsagom, „ab no binob vestigatävan. 
Ebo etans fümo defons pö ob. Ga taledavans no binons utans, kels 
sötons-la numön zifis, flumedis, belis, melis, seanis e däsärtis. 
Taledavan binon pösod tu cädik ad zispatön. No lüvon vobacemi 
okik. Ab getedon lä ok vestigatävanis. Besäkon onis e nüpenon 
memotis onsik. Ed üf memots balana onas ejinons lü taledavan 
nitediks, tän koedon dunön vestigi tefü patöfs südöfik 
vestigatävana.” 


„Kikodo-li?” 

„Bi tävan, kel elugonöv, ekodonöv dämi vemik pö buks dö 
taledav. Leigoäsä tävan, kel äludrinonöv tuvemo.” 

„Kikodo-li?” plin smalik älonülom säki. 

„Bi val telon oki pö logam brietana. Kludo taledavan mäkonöv 
belis tel uto, kö te bel bal topon.” 


„Sevob utani”, plin smalik äsagom, „kelan binom-la vestigatävan 
badik.” 


„Mögos. So if tävan ejinon binön pötöfik tefü südöf, tän koedoy 
xamön letüvi onik.” 
„Sevabo goloy-li ad dalogön ito vali?” 


„Nö! Binos-la tu fikulik. Ab flagoy de vestigatävan, das gevonös 
blöfadinis. Samo if atos tefon letüvi bela gretik, flagoy, das blinonös 
usao stonis gretik.” Fövot ofovon ün novul. 

DOG ELAS ,BASKERVILLES’. 


Fa hiel ‚Arthur Conan Doyle’. Petradutöl fa hiel ,Oleg Temerov’. 
Tradutod papübon bai koräkots pülik fa hiel , Daniil Morozov’. 


KAPIT FOLID (dil kilid). 


Dokan: Mortimer’ < älogedom as sanan eli 
Holmes’, e siör: Henry Baskerville’ < älülogom obi me 
pär logas dofik ibluvikäöl. 


„No nolob vemo tarifi e dinis somik’”, äsagom, „ab 
jinos lü ob, das edeikobs boso de penot at.” 


„GüÜÖ! cedob, das ereafobs ad lüod go verätik, 
o siör: Henry! Watson’ sevom metodis obik mödi- 
kumo kas ol, ab dredob, das igo etan no edasuemom 
löliko sinifi seta at.” 


„Nö! koefob, das no suemob yumedi.” 


„Too, o Watson’ digik obik! yumed is binon so 
klülädik, das din bal pesüramenon se votik. Els „Üf 
no vilol”, „lifa”, „sädalabön tikäli”, „löniks”, „dakipön”, 
oli”, „fagoto de”. Nu suemols-li, kipao vöds at pede- 
summons?” 


„Vö! gidetol! Kio letälenik atos ebinon!” siör: Henry’ 
< ävokädom. 


„Öf dots seimik mögik nog posblibonsöv, tän paz 
moükonsös fa jenöfot, das els: „üf no vilol”, „sädala- 
bön tikäli” ä „fagoto de”< pesekötons löliko.” 

„Benö!... atos fümiko binon soik 


„Atos, o söl: Holmes”! vo plueton valikosi, kelosi 
äkanob-la fomälön,” dokan: Mortimer’ < äsagom, stuz 
niko älulogölo fleni obik. „Äkanob lecedön utosi möz 
giki, das alikan notodonöv-la, das vöds licinons se 
gased; ab utos, das üfümükol kiniki, ed üläükol, das 


ebo se yeged cifik, binon bal dinas küpädikün, kelis 
föro äsevob. Lio edunol-li atosi?” 


„Büocedob, o dokan! das kanol-li distükön krani 
nägära de ut läskiomana?” 


„Qo fümo.” 
„Ab lio-li?” 
„Bi atos binon löfäl bujäfüdik obik. Difs binons 


logädiks. Boms sus logakevs, gul logoda, blegod 
maxülik...” 


„Vüo atos binon löfäl bujäfüdik obik, ä difs binons 
leigoso logädiks. Bai ced obik, difs so vemiks daz 
binons vü tonatots plumbik feinik yegeda se el Times’ 
ed uts slapik se gased alsoarik suämü pänidalaf, 
leigoäs vü nägär e läskioman pro ol. Fümükam tona- 
tema binon bal jäfüdas primöfikün krimavana, do 
mutob koefön, das balna, ven äbinob vemo yunik, icä+- 
nidob eli „Godanunan: Mercury’ di ,Leeds’ ” ko „Nuns 
gödik vesüdänik”. Ab dugayeged ela ‘Times’ go disti- 
kon, e vöds at no kanons padesumön se bos votik. Bi 
atos piduinon ädelo, luverat vemik ädabinon, das 
ütuvoy vödis pö dabükot ädelik.” 

„Öf suemob oli verätiko, o söl: Holmes’! < siör: 
Henry Baskerville’ äsagom, „seiman eseköton nunedi 
at me jim...” 

„Nueli-żjim”, Holmes’ äsagom. „Kanol küpön, das 
äbinon jim labü lam vemo brefik, bi sekötan ämuton 

dunön dukötis tel pö „fagoto de”. 


„Verätö! Kludo seiman eseköton nunedi me jim 
labü lam brefik, ekleibon oni me kleibot...” 


„Me gumäd Rabänik”, Holmes’ äsagom. 


Fövot ofovon. 


